b"\n_START_ARTICLE_\nHenri Herz\n_START_SECTION_\nLiv og karriere\n_START_PARAGRAPH_\nHeinrich Herz begynte p\xc3\xa5 Conservatoire de Paris i 1816 og studerte der klaver hos Louis-Barth\xc3\xa9l\xc3\xa9my Pradher, harmonil\xc3\xa6re hos Victor Dourlen og komposisjon hos Anton Reicha._NEWLINE_Herz var en feiret pianist som opptr\xc3\xa5dte p\xc3\xa5 turneer over store deler av verden, som Europa, Russland, Nord- og S\xc3\xb8r-Amerika. _NEWLINE_Etter et mislykket fors\xc3\xb8k som deleier av klaververkstedet Henri Klepfer et Cie. i Paris, grunnla Herz sin egen klaverfabrikk og utviklet den til den tredje mest betydelige klaverprodusenten i Frankrike. Fabrikken utviklet en sv\xc3\xa6rt forseggjort polstring av anslagshamrene, og forenklet dobbeltrepetisjonsmekanikken som var funnet opp av konkurrenten S\xc3\xa9bastien \xc3\x89rard._NEWLINE_I 1842 oppf\xc3\xb8rte han sammen med broren Jacques (1794\xe2\x80\x931880) \xc2\xabSalle des Concerts Herz\xc2\xbb i Paris. Her ble blant annet flere verk av Hector Berlioz og Jacques Offenbach uroppf\xc3\xb8rt. I 1867 avholdt verdens eldste menneskerettsorganisasjon, Anti-Slavery International en konferanse i lokalene._NEWLINE_Mellom 1842 og 1874 var Herz professor ved konservatoriet i Paris.\n_START_SECTION_\nMusikk\n_START_PARAGRAPH_\nDe fleste av Henri Herz' komposisjoner har klaveret som sentralt element. Ved siden av et stort antall verk for soloklaver skrev han blant annet \xc3\xa5tte konserter for klaver og orkester._NEWLINE_Herz' komposisjoner er laget for \xc3\xa5 tilfredsstille smaken til publikum i hans tid: stykkene krever en briljant teknikk, men er ellers overflatiske og lettfattelige. Ogs\xc3\xa5 flere av hans samtidige kritiserte musikken hans for \xc3\xa5 v\xc3\xa6re for overflatisk. En av disse var Robert Schumann, mens Schumanns hustru, pianovirtuosen Clara Schumann, var av den oppfatning at nettopp det overflatiske var en prisverdig egenskap som utfordret foredraget.  _NEWLINE_I dag er det bare Herz' etyder som spilles."